אהרן פרץ (רופא)

אהרן פרץ (באנגלית: Aharon Peretz; שמו הקודם: פֶּרְציקוביץ או פרציקוביץ, Pertsikovich/ Pertsikovitz; 2 בינואר 1910 – 11 באפריל 1989) היה גינקולוג, ומייסד ומנהל מחלקת הנשים והיולדות בבית החולים רמב"ם בחיפה. למד בגימנסיה הריאלית ובאוניברסיטה הליטאית בקובנה. התמחה בגינקולוגיה בבית החולים היהודי "ביקור חולים" בעיר. בשנים 1941–1944 היה כלוא בגטו קובנה, שם היה מראשי המחלקה הגיניקולוגית בבית החולים של הגטו. עם חיסול הגטו הועבר לשטוטהוף ואחר כך לדכאו. ב-1961 העיד במשפט אייכמן.

== קורות חיים ==
בוגרי [[הגימנסיה הריאלית העברית בקובנה בשנת 1927: אהרן פרציקוביץ' (פרץ) יושב ראשון מימין לשמאל]]
אהרן פרציקוביץ (לימים פרץ) נולד ב-2 בינואר 1910 בעיירה הליטאית בוטרימוניס שבפלך וילנה, האימפריה הרוסית (כיום במחוז אליטוס שבליטא), בן לבצלאל ורוזה (לבית רומנוב) פרציקוביץ. למד בגימנסיה הריאלית העברית בקובנה ועם סיום לימודיו ב-1927 החל ללמוד רפואה באוניברסיטה הליטאית בעיר, בה הוכתר בתואר דוקטור ב-1933. עד לפלישת גרמניה הנאצית לליטא עסק ברפואה והתמחה בגינקולוגיה בבית החולים היהודי "ביקור חולים" בקובנה.

באוגוסט 1941 נכלא יחד עם אשתו רעיה (רופאת שיניים במקצועה) ובנו היחיד אליק (שהיה אז בן 6) בגטו קובנה שם עבד כפועל כפייה וניהל מחלקה גינקולוגית גם יחד, אך עיקר זמנו הקדיש למתן עזרה רפואית לנשים בהיריון. ביולי 1942 קבעו הרשויות הנאציות בפקודה שפורסמה ברחבי הגטו כי מחודש ספטמבר כל אישה הרה בגטו שלא תפסיק את הריונה – מות תומת ואתה פרי בטנה וכך גם כל מי שיסייע בהיריון ובלידה. ואולם היו נשים אמיצות שלא קיבלו את רוע הגזירה ושתחושת האימהות אצלן גברה על סכנת המוות, התמרדו והמשיכו בהיריון בתנאי מחתרת ובסבל נוראי. נשים אלו היו מזעיקות את ד"ר פרץ כשהחמירו חבלי ההיריון או כאשר צירי לידה סיכנו את חייהן. באותן שעות גורליות הוא עמד לצידן תוך הזדהות נפשית עם סבלן ותוך סיכון חייו.

עם חיסול הגטו בקיץ 1944 הועבר יחד עם אשתו למחנה הריכוז שטוטהוף ולאחר כמה ימים הפרידו ביניהם. הוא הועבר ממחנה למחנה והגיע למחנה הריכוז דכאו, שם שירת במקצועו כמו בגטו. באפריל 1945 שוחרר מדכאו על ידי הצבא האמריקאי. בנו שהוצא בסתר מן הגטו בתקופה שלאחר "האקציה של הילדים" (שנערכה בסוף מרץ 1944) ונמסר לחסותה של אישה ליטאית, שוחרר על ידי הרוסים. ואילו אשתו שוחררה על ידי האנגלים לאחר טלטולים במחנות שונים ובאוניה בוערת בלב ים.

מיד עם תום המלחמה חיפש אחר אשתו ובנו הקטין אך משנאמר לו כי בנו יצא לדרכו עם שאר יתומי מלחמה לארץ ישראל, מיהר בעקבותיו ועלה ארצה בספטמבר 1945 רק כדי לגלות לאכזבתו כי הקדים את בנו. בנו אליק עלה ארצה באוקטובר 1945 מרומניה באנייה "פנסילבניה" במסגרת עליית הנוער בקבוצה של אלף יתומים, מבלי לדעת שאביו מצפה לו. באפריל 1946 הגיעה גם אשתו רעיה.

בתקופת מלחמת העצמאות שימש קצין רפואה. ב-1949 הועבר לבית החולים הממשלתי בחיפה (לימים רמב"ם) שם ייסד את מחלקת הנשים וגינקולוגיה ומונה כמנהלה. כיהן כפרופסור מן המניין בבית הספר לרפואה.

בשנת 1961 העיד במשפט אייכמן על האקציות בגטו קובנה בהן הושמדו יהודי ליטא ובכלל זה האקציה ב-28 באוקטובר 1941 בה לקחו ביום אחד 10,000 איש לפורט התשיעי ו"האקציה של הילדים" בסוף מרץ 1944 בה נקרעו כ-1,300 ילדים מהוריהם (במטרה לפנות את הגטו מהילדים) באכזריות רבה ונלקחו להשמדה. כך תיאר ד"ר פרץ את "אקציית הילדים":

פרסם כ-70 עבודות בתחום הגינקולוגיה ומיילדות. זכה בתעודת כבוד ומדליה מטעם הפקולטה לרפואה בחיפה ובתעודת כבוד מאיגוד הגינקולוגים בישראל.

פרופ' אהרן פרץ נפטר בחיפה ב-11 באפריל 1989 ונטמן במתחם בתי הקברות בכפר סמיר שבעיר.

בנו ד"ר אליק בצלאל פרץ הוא גינקולוג.

== פרסומיו ==
* דעם גורל אנטקעגן: רשימות פון א דאקטאר, חיפה: [חמו"ל], 1952 ['אל מול הגורל: רשימותיו של רופא'; ספר זיכרונותיו מגטו קובנה].
* במחנות לא בכו: רשימותיו של רופא, הוצאת מסדה, תש"ך - 1960.
* שלושה שהגיעו, משרד הביטחון: הוצאת קצין חינוך ראשי, ענף השכלה, 1971.
* דער וועג צוריק, תל אביב: פארלאג י. ל. פרץ, 1971 (תורגם גם לגרמנית) ["הדרך בחזרה"].

לאחר מותו:
* 'במחנות לא בכו', בתוך: גדעון רפאל בן-מיכאל (עורך), [http://www.shoa.org.il/image.ashx?i=79374.pdf&fn=31.pdf ביטאון פורום שמירת זיכרון השואה גיליון מס' 28 ו-29: יהדות קובנה בשואה וגיא ההריגה "הפורט התשיעי"] (אלול תשס"ט, ספטמבר 2009), עמ' 45–58.
* 'עדותו של ד"ר אהרון פרץ במשפט אייכמן', בתוך: גדעון רפאל בן-מיכאל (עורך), [http://www.shoa.org.il/image.ashx?i=79374.pdf&fn=31.pdf ביטאון פורום שמירת זיכרון השואה גיליון מס' 28 ו-29: יהדות קובנה בשואה וגיא ההריגה "הפורט התשיעי"] (אלול תשס"ט, ספטמבר 2009), עמ' 35–45.
* [http://www.snunit.k12.il/shoa/prz2.html עדות אהרון פרץ] (מתוך אני מאשים - מאגר עדויות ממשפט אייכמן), באתר סנונית.
<div style="direction: ltr;">
* [http://www.nizkor.org/hweb/people/e/eichmann-adolf/transcripts/Sessions/Session-028-05.html Testimony at trial of Adolf Eichmann] , session 28, The Nizkor Project website;
* Eichmann Trial -- Sessions 27 and 28 -- [http://www.ushmm.org/online/film/display/detail.php?file_num=2133&clip_id=DE43FD50-9990-4F0C-A7C8-644DE6DAB745 Testimonies of F. Masia, M. Dworzecki, A. Kovner, A. Peretz (video)] - Steven Spielberg Film and Video Archive, United States Holocaust Memorial Museum website.
</div>
===פרסומים מקצועיים (מבחר) ===

== לקריאה נוספת ==
* א.ת. 'אהרן פרץ (פרציקוביץ)', בתוך: אברהם תורי (עורך), תרומת יהודים מליטא לבניין הארץ ומדינת ישראל, תל אביב, אפריל 1988, עמ' 29–30.

== קישורים חיצוניים ==
* [http://www.worldcat.org/identities/lccn-no98-115265 אהרן פרץ], באתר WorldCat.
* .
* .
* .
* .
* "[http://www.infocenters.co.il/massuah/notebook_ext.asp?book=1068&lang=heb&site=massuah במחנות לא בכו/ד"ר אהרון פרץ]", באתר מַשּׂוּאָה – המכון ללימודי השואה.
* 

== הערות שוליים ==

קטגוריה:יהדות ליטא
קטגוריה:קובנה: אישים
קטגוריה:רופאים יהודים ליטאים
קטגוריה:רופאים צבאיים ישראלים
קטגוריה:אסירים בגטו קובנה
קטגוריה:אסירים במחנה הריכוז דכאו
קטגוריה:יהודים בשואה: ליטא
קטגוריה:משפט אייכמן: עדים
קטגוריה:אסירים במחנה הריכוז שטוטהוף
קטגוריה:עולים לאחר מלחמת העולם השנייה
קטגוריה:גינקולוגים ישראלים
קטגוריה:בוגרי הגימנסיה הריאלית העברית בקובנה
קטגוריה:רופאים יהודים בשואה
קטגוריה:סגל רמב"ם - הקריה הרפואית לבריאות האדם
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1910
קטגוריה:ישראלים שנפטרו ב-1989